

Από την 29η Αυγούστου οι -επί ενάμιση μήνα απλήρωτες- 
εργαζόμενες της δθχίοπτι στο Ίλιον, προχώρησαν σε επίσχεση 
εργασίας κατά του εργοδότη τους απαιτώντας την άμεση πληρωμή 
τους και την εξασφάλιση της εργασίας τους απέναντι στο διαρκή 
εκβιασμό των απολύσεων και της μεταφοράς του εργοστασίου στο 
εξωτερικό. 

Η αυθόρμητη αντίδραση των εργατριών ξάφνιασε τον ιδιοκτήτη 
Παπαδόπουλο που με θεατρινισμούς, εκκλήσεις, και προσβλητικές 
κινήσεις ελεημοσύνης των 50 και 100 ευρώ έχει καταφέρει να πείσει 
80 εργαζόμενες να μπουν στο εργοστάσιο και να εργαστούν. 


Η ιστορία του ιδιοκτήτη Παπαδόπουλου και της περιουσίας 
του, κουβαλάει αυτούσια την ιστορία της κλωστοϋφαντουργίας 
στην Ελλάδα: εκμετάλλευση, εξευτελιστικοί μισθοί, απλήρωτες 
υπερωρίες, έλεγχος και απειλές, τζόγος στο χρηματιστήριο, 
εξαγωγή της παραγωγής στα σκλαβοπάζαρα των Βαλκανίων. Η 
Σεξ Φορμ εδώ και χρόνια ήταν κερδοφόρα (όχι όμως τόσο, ώστε 
να ικανοποιεί την απληστία των αφεντικών). Η είσοδός της στο 
χρηματιστήριο έδωσε την ευκαιρία στους ιδιοκτήτες να βγάλουν 
υπέρογκα ποσά μέχρι τη στιγμή βέβαια που το παιχνίδι τους άρχισε 
να κλυδωνίζει τη "φερεγγυότητα" της κεφαλαιαγοράς. Την ίδια 
στιγμή που ο Παπαδόπουλος κλαψουρίζει πως δεν έχει λεφτά να 
πληρώσει τις εργάτριες, αποκαλύπτεται ότι μόνο πέρσι 
"εκταμίευσε" από τα ταμεία της εταιρίας για δικό του όφελος 5εκ. 
ευρώ. Δύσκολοι καιροί για εργοστασιάρχες... 



Οι "αδιάλλακτοι" συνδικαλιστές βρήκαν στον αγώνα των 
εργατριών της Σεξ Φορμ ένα λαμπρό πεδίο πραγμάτωσης και 
επιβεβαίωσης του ρόλου τους, της χειραγώγησης και της 
κομματικής ψηφοθηρίας. Στις 5 εβδομάδες της κινητοποίησης 
έχει στηθεί πάνω στις πλάτες των εργατριών ένα μίζερο γαϊτανάκι 
υποσχέσεων, αναβολών, εκκλήσεων για υπομονή, αλλά και μια 
υφέρπουσα μοιρολατρία (του είδους: "τα εργοστάσια κλείνουν δεν 
υπάρχουν πολλά να κάνουμε") που παρουσιάζεται σαν ρεαλιστικός 
μονόδρομος. Από τις πρώτες μέρες του αγώνα έδειξαν τις 
προθέσεις τους: εμπόδισαν εργάτριες να επιτεθούν στον 
ιδιοκτήτη έξω από το υπουργείο εργασίας, "ησύχασαν" τις 
εργάτριες που θέλησαν να εμποδίσουν την είσοδο στο εργοστάσιο 
των απεργοσπαστριών, νομιμοποιούν την εργοδοτική επιτροπή 
εργαζομένων που έχει φτιαχτεί από εργάτριες που συνεχίζουν να 
δουλεύουν αποδεχόμενοι την παρουσία τους στα "τραπέζια 
διαλόγου" του υπουργού εργασίας... Κι όλα αυτά στο όνομα του 
"ρεαλισμού", της "σύνεσης" και της "εμπειρίας αγώνα". Η επιμονή 
τους στη νομικίστικη πλευρά του αγώνα όχι μόνο είναι 
αναποτελεσματική, αλλά και διαρκώς απομακρύνει το 
οποιοδήποτε ενδεχόμενο ριζοσπαστικοποίησης του αγώνα, 
εγκλωβίζει την δίκαιη οργή των εργατριών σε άσφαιρες 
κινητοποιήσεις. Το "μεγάλο σχέδιο" για την κλιμάκωση του αγώνα 
διαρκώς αναβάλλεται και η μοναδική δυναμική κίνηση του 
αποκλεισμού της εισόδου του εργοστασίου στις 26/9 ήρθε 
σπασμωδικά και χωρίς ανάλογη συνέχεια, να μπαλώσει το έλλειμμα 
δυναμικών προτάσεων, αλλά και να εκτονώσει την δυσαρέσκεια 
των εργατριών για την διαρκή αποδυνάμωση του αγώνα. 

Η εμπειρία από το πεδίο των ταξικών και κοινωνικών αγώνων 
έχει καταδείξει την αναποτελεσματικότητα των κομματικών και 
συνδικαλιστικών χειραγωγών όσον αφορά τα αιτήματα του αγώνα 
αλλά, ταυτόχρονα, και την αποτελεσματικότητα τους όσον 
αφορά την διεκπεραίωση του εκτονωτικού τους ρόλου. 

Στις 25/9 πραγματοποιήθηκε αποκλεισμός της εισόδου του 
εργοστασίου από τις εργάτριες της Σεξ Φορμ εμποδίζοντας τις 
απεργοσπάστριες να εισέλθουν. Οι “αξιότιμες και παραπλανημένες 
συναδέλφισες” όπως θέλουν κάποιοι να τις παρουσιάζουν, όχι μόνο 
σαμποτάρουν εδώ κι ένα μήνα των αγώνα των εργατριών που κάθε μέρα 
συγκεντρώνονται απ' έξω, αλλά και υπήρξαν -με λυσσαλέο μικροασπσμό- 
προκλητικές προς τους συγκεντρωμένους. Λίγο αργότερα κατέθεσαν 
μήνυση κατά των συγκεντρωμένων στο τμήμα του Αγ. Φανουρίου. Από την 
επόμενη μέρα ΜΑΤ, ασφαλίτες και περιπολικά, βρίσκονται καθημερινά 
από νωρίς στο εργοστάσιο για να προστατέψουν την τάξη, την ασφάλεια, 
τους ιδιοκτήτες, “το δικαίωμα στην εργασία”... 

Και βέβαια μέσα σε όλο αυτό το σκηνικό, δεν θα μπορούσε να 
λείψει ο δήμος Ιλίου που εθιμοτυπικά υπέγραψε ένα "πύρινο" κείμενο 
καταγγελίας και προχώρησε στη δημιουργία μιας θλιβερής 
διαπαραταξιακής επιτροπής. Μπορεί να έχουμε συνηθίσει να γελάμε 
πλέον με όλες αυτές τις άσφαιρες "ευαισθησίες" των δημοτικών 
αρχοντίσκων. Γίνονται όμως επικίνδυνοι και εκνευριστικοί όταν 
παίζουν τους δυναμικούς συμμάχους των κοινωνικών αγώνων. Για 
να κάτσουν πάλι στις δερμάτινες πολυθρόνες του δημοτικού 
συμβουλίου, μετρώντας και ξαναμετρώντας τα "ένσημα κοινωνικής 
ευαισθησίας" που απέκτησαν, σαν κερδισμένες ψήφους. 

Η λάίκή-ταξική "σοφία" των διαμεσολαβητών ανασύρεται και συμπυκνώνεται στο 
ότι "τα αφεντικά έχουν και το πεπόνι και το μαχαίρι", συμβουλεύοντας τις εργάτριες να 
αντιμετωπίσουν ήσυχα και με νόμιμο τρόπο τις παρανομίες του αφεντικού. 

Ξεχνώντας ότι οι αγώνες (και πόσο μάλλον οι αγώνες για τα αυτονόητα) δεν 
είναι ούτε νόμιμοι ούτε παράνομοι. Είναι δίκαιοι. 

Ξεχνώντας ότι όσο οι απεργοσπάστες δουλεύουν ανεμπόδιστα κι οι διανομείς 
διανέμουν χωρίς πρόβλημα , δίνεται άπλετος χώρος για τη σπορά της κούρασης, 
της ηττοπάθειας και της παραίτησης. Αλλά και χρόνο στον Παπαδόπουλο για να 
σχεδιάζει τις κινήσεις του. 

Ξεχνώντας πως όταν οι εκμεταλλευόμενοι θελήσουν, μπορούν να δράσουν χωρίς 
την "αλάνθαστη καθοδήγηση" ειδημόνων, ηγετών και ιεραρχιών. Οργανωμένοι μόνοι 
τους, επιθετικά, ενάντια στους εκβιασμούς κράτους κι αφεντικών που μας θέλουν είτε 
πειθήνιους μισθωτούς σκλάβους είτε ανέργους στις ουρές του ΟΑΕΔ. Τα χρωστούμενα 
λεφτά είναι μόνο ένα ζήτημα. Από κει και πέρα υπάρχουν όλα αυτά που οι καταπιεσμένοι 
και οι εκμεταλλευόμενοι έχουν ξεχάσει να μιλάνε: αλληλεγγύη, βάθεμα της 
αντιπαράθεσης με την αλαζονεία κράτους και αφεντικών, συνάντηση στο δρόμο, 
οργή... Όσο οι κοινωνικοί αγώνες παραμένουν κλεισμένοι στο πεδίο των "νόμιμων" 
διεκδικήσεων, όσο δεν γίνονται αγκάθι στον κόσμο των αφεντικών είναι καταδικασμένοι 
σε διαρκή υποχώρηση. 

